Ш Е Ш І М

ҚАЗАҚСТАН РЕСПУБЛИКАСЫ АТЫНАН

27 сәуір 2015 жыл Қызылорда қаласы

Қызылорда қалалық сотының құрамында төрағалық етуші судья Б.С.Пазылов, хатшылықта О.Сейсентаев болып, прокурор Б.Есентайдың, талапкер А.Жанабаеваның, талапкерлердің сенім хат және ордер негізінде өкілі М.Мадияровтың, жауапкер М.Картымбетованың және қарсы талапкер А.Нуралиннің сенім хат және ордер негізінде өкілі А.Маликованың, жауапкер «Қызылорда қаласының әкімдігі» мемлекеттік мекемесінің сенім хат негізінде өкілі Б.Омаровтың, үшінші тұлға «қалалық тұрғын үй-коммуналдық шаруашылық және тұрғын үй инспекциясы бөлімі» коммуналдық мемлекеттік мекемесінің сенім хат негізінде өкілі Г.Пазылованың қатысуымен өзінің ашық сот отырысында, Қызылорда қалалық сотының сот мәжіліс залында талапкерлер Жанабаева Айгуль Васильевнаның, Жанабаев Асхат Васильевичтің, Жанабаев Сабит Васильевичтің, Жанабаев Самат Васильевичтің жауапкер Картымбетова Машаға, Сағидулла Елжан Василийұлына, жеке нотариус Л.Суйеубаеваға қайтыс болған әкелері Жанабаев Василий Сагийдуловичтің мұрагерлері деп танып, Қызылорда қаласы, Сұлтан Сүлейменов көшесі №58 үй 8 пәтер жылжымайтын мүлікке үлестерін 25 пайыз деп белгілеуді, жауапкер М.Картымбетованы Қызылорда қаласы, Сұлтан Сүлейменов көшесі №58 үй 8 пәтерден басқа тұрғын үй берместен шығаруды, тұрғын үйге кіріп шығуға кедергі жасамауды міндеттеуді, жеке нотариустың іс әрекет жасаудан бас тарту туралы 19.01.2015 жылғы қаулысын жарамсыз деп танып, күшін жоюды және сот шығындарын өндіруді сұраған, сонымен қатар қарсы талапкерлер Нуралин Абдуали Кожаевичтің, Жанабаева Зура Сагидуловнаның жауапкерлер «Қызылорда қаласының әкімдігі» мемлекеттік мекемесіне, Жанабаева Айгуль Васильевнаға, Жанабаев Асхат Васильевичке, Жанабаев Сабит Васильевичке, Жанабаев Самат Васильевичке 30.06.1992 жылғы Қызылорда қаласы әкімінің №559 шешімін, 13.06.1992 жылғы №724 тұрғын жай ордерін және 19.03.1994 жылғы №18847 санды пәтерді жекешелендіру шартын заңсыз деп тануды, Қызылорда қаласы, Вайтинцева көшесі №58 үйде орналасқан 8 пәтердің Жанабаев Василий Сагийдуловичтің жеке меншігіне Қызылорда қаласының Әділет басқармасында тіркеуінің күшін жоюды сұраған қарсы талап арызы бойынша азаматтық ісін қарап,

АН Ы Қ Т А Ғ А Н Ы

Талапкерлер Жанабаева Айгуль Васильевна, Жанабаев Асхат Васильевич, Жанабаев Сабит Васильевич, Жанабаев Самат Васильевич қалалық сотқа талап арызбен жүгініп, 10 қараша 1951 жылы туылған Жанабаев Василий Сагийдуловичтің балалары екенін, әкелері 11 қазан 2013 жылы қайтыс болғанын, оның жеке меншігінде Қызылорда қаласы, Сұлтан Сүлейменов көшесі №58 үй 8 пәтер жылжымайтын мүлкі болғанын, аталған тұрғын үйде әкелері жауапкер М.Картымбетовамен бірге тұрғанын, бірақ заңды некеде болмағандарын, әкелері қайтыс болғаннан кейін жауапкер М.Картымбетова тұрғын үйге кіріп шығуға кедергі жасап, үй құжаттарын бермей отырғанын, тұрғын үйдің құжаттары болмағаннан кейін нотариус нотариаттық іс әрекет жасаудан бас тартқанын, сондықтан қайтыс болған әкелерінен қалған мүлікке мұрагер деп танып, үлестерін жиырма бес пайыздан белгілеуді, жауапкер М.Картымбетованы тұрғын үйден шығарып, кіріп шығуға кедергі жасамауды міндеттеуді, нотариустың қаулысының күшін жоюды, сот шығындарын өндіруді сұраған.

Сот отырысы барысында талапкер А.Жанабаева және талапкерлердің сенім хат және ордер негізінде өкілі М.Мадияров талап арызға қосымша арызын табыс етіп, онда қайтыс болған әкесі мен жауапкер М.Картымбетова бірге тұрған уақытта Сағидулла Елжан Василийұлы атты бала туылғанын, заң бойынша Е.Сағидулла өздерімен қатар бірінші кезектегі мұрагері болатынын, сондықтан жылжымайтын мүлікке Е.Сағидулланың үлесін анықтауға қарсылықтары жоғын көрсеткен.

Сонымен қатар, талапкерлер Нуралин Абдуали Кожаевич және Жанабаева Зура Сагидуловна қалалық сотқа қарсы талап арызбен жүгініп, онда Қызылорда қаласы, Войтинцева (қазіргі Сұлтан Сүлейменов) көшесі №58 үй 8 пәтер өздеріне 05.10.1982 жылғы қалалық исполкомның Совет халық депутаттарының №485 шешімімен табысталғанын, аталған шешімнің күші жойылмағанын, екеуінің некелері бұзылғанымен аталған тұрғын үйде Жанабаева Зура Сагидуловна балаларымен бірге тұрып келе жатқанын, З.Жанабаеваның інісі болып келетін Жанабаев Василий Сагийдуловичке 29.07.1976 жылғы қалалық исполкомның Совет халық депутаттарының №342 шешімімен Қызылорда қаласы, 30 лет Победы көшесі №98 үй 89 пәтер табысталғанын, бұл пәтерді қайтыс болған В.Жанабаевтың әйелі Молдагарина Какима Акимовна 22.02.1994 жылғы №12431 шартпен ортақ мүлік меншігіне жекешелендіріп алғанын, бірақ қайтыс болған В.Жанабаев Қызылорда қаласы, 30 лет Победы көшесі №98 үй 89 пәтердің жалданушысы бола тұра 30.06.1992 жылғы Қызылорда қаласы әкімінің №559 шешімімен, 13.06.1992 жылғы №724 тұрғын жай ордерімен өздеріне табысталған Қызылорда қаласы, Войтинцева (қазіргі Сұлтан Сүлейменов) көшесі №58 үй 8 пәтерді өзінің иемденуіне алғаны белгісіз екенін, яғни өздеріне белгісіз мән-жайлармен қабылданған шешімдер заңсыз екенін, негізсіз табысталғанын, оның үстіне В.Жанабаев қайтыс болғанға дейін әйелі М.Картымбетовамен және балаларымен бірге Сабалақ саяжайы, «Содоводческое общество «Обувщик» мекен жайында тұрғанын, қайтыс болған В.Жанабаевтың Қызылорда қаласы, Войтинцева (қазіргі Сұлтан Сүлейменов) көшесі №58 үй 8 пәтерді иемденіп алғаны өздеріне талапкерлер Жанабаевтар мұрагерлікке қатысты сотқа талап арызбен жүгінгеннен кейін белгілі болғанын, сондықтан 30.06.1992 жылғы Қызылорда қаласы әкімінің №559 шешімін, 13.06.1992 жылғы №724 тұрғын жай ордерін және 19.03.1994 жылғы №18847 санды пәтерді жекешелендіру шартын заңсыз деп тануды, Қызылорда қаласы, Вайтинцева көшесі №58 үйде орналасқан 8 пәтердің Жанабаев Василий Сагийдуловичтің жеке меншігіне Қызылорда қаласының Әділет басқармасында тіркеуінің күшін жоюды сұраған.

Сот отырысында талапкерлер Жанабаева Айгуль Васильевнаның, Жанабаев Асхат Васильевичтің, Жанабаев Сабит Васильевичтің, Жанабаев Самат Васильевичтің сенім хат және ордер негізінде өкілі М.Мадияров талап арызды қуаттап және қарсы талап арызға қатысты пікірде көрсетілген мән-жайларды баяндап, Қызылорда қаласы, Сұлтан Сүлейменов көшесі №58 үй 8 пәтер Жанабаев Василий Сагийдуловичке табысталғанын, қазіргі таңда мемлекеттік тіркеуде атында тұрғанын, 11 қазан 2013 жылы қайтыс болғанын, мұрагерлері ретінде тек қана балалары болып табылатынын, себебі заңды некедегі әйелі қайтыс болғанын, ал М.Картымбетова заңды некеде тұрмағанын, бірақ М.Картымбетовамен бірге тұрған уақытта Е.Сағидулла атты балалары болғанын, ол балаға қатысты даулары жоғын, үлесін белгілеуге қарсылық білдірмейтіндерін, ал жауапкерлердің өкілі жаңылыстыру тәсілімен қарсы талап арыз беріп отырғанын, себебі А.Нуралин мен З.Жанабаеваға уақытша даулы тұрғын үй берілгенімен, 1983 жылы екеуі ажырасып бөлек кеткендерін, үйді тастап А.Нуралин Ақтөбе қаласынан басқа тұрғын үйді жекешелендіргеннен кейін даулы үй қайтыс болған В.Жанабаевқа табысталып жекешелендірілгенін, сонымен қатар, қарсы талап арыз бойынша талап қою мерзімі өтіп кеткенін, себебі В.Жанабаевқа үй 1994 жылдан атына тіркелгенін, сондықтан талап қою мерзімін және әділеттілік негіздерін басшылыққа ала отырып, Жанабаевтардың талап арызын қанағаттандырып, А.Нуралин мен З.Жанабаеваның қарсы талап арызын қанағаттандырусыз қалдыруды сұрайтынын көрсетті.

Сот отырысында жауапкер М.Картымбетованың және қарсы талапкер А.Нуралиннің сенім хат және ордер негізінде өкілі А.Маликова қарсы талап арызды қуаттап және Жанабаевтардың талап арызына қатысты пікірде көрсетілген мән-жайларды баяндап, Қызылорда қаласы, Сұлтан Сүлейменов көшесі №58 үй 8 пәтер Жанабаев Василий Сагийдуловичке табысталғаны заңсыз екенін, себебі оған дейін табысталған А.Нуралин мен З.Жанабаева бұл мән-жайды білмейтіндерін, З.Жанабаева осы кезге дейін даулы үйде балаларымен бірге тұрып келетінін, оларға табысталған шешімнің күші жойылмағанын, сондықтан қарсы талап арызды қанағаттандырып, Жанабаевтардың талап арызын қанағаттандырусыз қалдыруды сұрайтынын көрсетті.

Сот отырысында жауапкер «Қызылорда қаласының әкімдігі» мемлекеттік мекемесінің сенім хат негізінде өкілі Б.Омаров өз түсінігінде, іс бойынша «қалалық тұрғын үй-коммуналдық шаруашылық және тұрғын үй инспекциясы бөлімі» коммуналдық мемлекеттік мекемесінің өкілі толық түсіндірме бергенін, сондықтан әділеттілік принциптерін және талап қою мерзімінің өтіп кеткенін негізге ала отырып, Жанабаевтардың талап арызын қанағаттандырып, А.Нуралин мен З.Жанабаеваның қарсы талап арызын қанағаттандырусыз қалдыруды сұрайтынын көрсетті.

Сот отырысында «қалалық тұрғын үй-коммуналдық шаруашылық және тұрғын үй инспекциясы бөлімі» коммуналдық мемлекеттік мекемесінің сенім хат негізінде өкілі Г.Пазылова және қалалық Әділет басқармасының өкілі Н.Тасирова өз түсініктерінде, Қызылорда қаласы, Сұлтан Сүлейменов көшесі №58 үй 8 пәтер Жанабаев Василий Сагийдуловичтің атына меншік құқығы 19.03.1994 жылғы №13487 санды пәтерді жекешелендіру шартының негізінде тіркелгенін, яғни қазіргі таңда меншік иесі В.Жанабаев болып табылатынын, сонымен қатар жауапкерлердің өкілінің сұранысы бойынша қосымша мән-жайлар зерттелгенін, яғни Қызылорда қаласы, А.Иманов көшесі №109 үй 49 пәтерге 11.05.2006 жылғы сот шешімінің негізінде меншік құқығы тіркелген қарсы талапкер З.Жанабаева сату-сатып алу шартының негізінде тұрғын үйді өзге тұлғаға сатқанын, Қызылорда қаласы, Қазыбек би көшесі №20 үй 17 пәтерге 09.07.1991 жылғы сатып алу-сату шартының негізінде меншік құқығы тіркелген Жанабаева Аккагаз Казиевна сату-сатып алу шартының негізінде өзге тұлғаларға сатқанын, №20 үйде орналасқан №18 пәтерге қатысты да зерттелгенін, бірақ іс бойынша даулы болып отырған Қызылорда қаласы, Сұлтан Сүлейменов көшесі №58 үй 8 пәтердің меншік иесіне қатысты және оның меншік құқығының тіркелуіне қатысты мәліметтер анықталмағанын, оның үстіне Нуралин Абдуали 1992 жылы Ақтөбе қаласынан тұрғын үйді жекешелендіргені анықталғанын көрсетті.

Жауапкер нотариус Л.Суйеубаева, қарсы талапкер З.Жанабаеваға сот отырысының болатын уақыты мен орны хабарландырылғанымен, белгісіз себептерге байланысты келмеді.

Жауапкер Е.Сағидулла сотқа жолдаған арызында істі өзінің қатысуынсыз қарауды және қайтыс болған В.Жанабаевтың баласы болып табылатындықтан, мұрагерліктен өзінің үлесін ескеруді сұраған.

ҚР АІЖК-нің 187 бабының 1 және 4 бөлігіне сай іске қатысушы адамдар келмеу себептері туралы сотқа хабарлауға және бұл себептердің дәлелді екендігіне дәлелдемелерді ұсынуға міндетті. Сот отырысының уақыты мен орны туралы тиісінше хабарланған іске қатысушы адамдардың қайсы бірі келмеген жағдайда, егер олардың келмеу себептері дәлелсіз деп танылса, сот істі қарауға құқылы.

Осыған орай, сот істегі құжаттарды шешім шығаруға жеткілікті деп санап, ҚР АІЖК-нің 187 бабына сай істі келмеген тараптардың қатысуынсыз қарауға мүмкіндік бар деп санайды.

Сот, тараптардың және олардың өкілдерінің түсініктерін, прокурордың қорытындысын тыңдап, іс құжаттарын зерттеп, төмендегідей тұжырымға келеді.

19.03.1194 жылғы жекешелендіру шартының негізінде Қызылорда қаласы, Войтинцева (қазіргі Сұлтан Сүлейменов) көшесі №58 үй 8 пәтердің меншік иесі Жанабаев Василий Сагийдулович болып табылады.

10.11.1951 жылы туылған Жанабаев Василий Сагийдулович 05.10.2013 жылы қайтыс болған.

Туу туралы куәліктеріне сәйкес Жанабаева Айгуль Васильевна, Жанабаев Асхат Васильевич, Жанабаев Сабит Васильевич, Жанабаев Самат Васильевич, Сағидулла Елжан Василийұлы қайтыс болған В.Жанабаевтың балалары.

Сот отырысында балаларынан өзге мұрагерлері анықталмады.

Жауапкер М.Картымбетова қайтыс болған В.Жанабаевпен бірге тұрғанымен заңды некелері тіркелмеген.

ҚР АК-нің 1061 бабының 1 бөлігіне сәйкес, заң бойынша мұрагер болу құқығын бiрiншi кезекте мұра қалдырушының балалары, оның iшiнде ол қайтыс болғаннан кейiн тiрi туған балалары, сондай-ақ мұра қалдырушының жұбайы (зайыбы) мен ата-анасы тең үлеспен алады.

Сондықтан қайтыс болған Жанабаев Василий Сагийдуловичтің бірінші некеден туылған талапкерлер Жанабаева Айгуль Васильевна, Жанабаев Асхат Васильевич, Жанабаев Сабит Васильевич, Жанабаев Самат Васильевич

және жауапкер М.Картымбетованың тәрбиесіндегі Сағидулла Елжан Василийұлы бiрiншi кезектегі заң бойынша мұрагерлері болып танылады.

Сот отырысында анықталған мән-жайларға қарағанда талапкерлер Жанабаева Айгуль Васильевна, Жанабаев Асхат Васильевич, Жанабаев Сабит Васильевич, Жанабаев Самат Васильевич мұраны қабылдау әрекеттерін жасаған, алайда жауапкер М.Картымбетова өз тарапынан бұл әрекеттерді жасауға кедергі туғызған.

Осыған орай талапкерлер нотариуске жүгініп, нотариус 19.01.2015 жылғы қаулысымен нотариаттық іс әрекеттер жасаудан бас тартқан және бас тартуы заң талабына сәйкес болып табылады.

ҚР Жоғарғы Сотының «Соттардың мұрагерлік туралы заңнаманы қолдануының кейбір мәселелері туралы» нормативтік қаулысының 7 бөлігіне сәйкес, егер мұрагер АК-нің 1072-1-бабының 2-тармағында көрсетілген қандай да бір әрекеттерді жасап, мұраны іс жүзінде қабылдаса, бірақ нотариус қандай да бір себептермен мұра алу құқығы туралы куәлікті беруден бас тартса, онда мұрагер сотқа ерекше іс жүргізу тәртібімен нотариустың әрекеттеріне шағым келтіруге құқылы. Мұрагер мұраны іс жүзінде қабылдаған, бірақ мұра алу құқығы туралы куәлікті алу үшін нотариусқа қажетті даусыз дәлелдемелерді келтіре алмаған және оларды өзге де жолмен алуға мүмкіндігі болмаған жағдайда мұрагер мұраны қабылдаудың заңдық фактісін белгілеу туралы арызбен сотқа жүгінуге құқылы, арыз ерекше іс жүргізу тәртібімен қаралады. Егер, бұл ретте құқық туралы дау туындаса, онда мұндай фактіні белгілеу талап қою тәртібімен жүргізіледі.

Жауапкер М.Картымбетованың тарапынан мұраны қабылдау әрекеттеріне кедергі туғызуы, талапкерлердің бұл әрекеттерді жасау мақсатында нотариусқа жүгінуі, нотариустың талабы бойынша дәлелдемелерді келтіре алмағандықтан және оларды өзге де жолмен алуға мүмкіндігі болмағандықтан, оның үстіне тараптар арасында жылжымайтын мүлікке қатысты дау туындағандықтан сотқа жалпы талап қою тәртібімен жүгінуі негізді болып табылады.

Осы тұрғыда нотариустың нотариаттық іс әрекеттер жасаудан бас тарту туралы қаулысының күшін жоюдың негізділігі жоқ.

ҚР АК-нің 1061 бабының 1 бөлігіне сәйкес, егер мұрагер мұрагерлiктi iс жүзiнде қабылдағанын куәландыратын iс-әрекеттер жасаған болса, атап айтқанда, мұрагер мүлiктi иеленуге немесе басқаруға кiрiссе, өзгеше дәлелденгенге дейiн мұрагер мұраны қабылдады деп танылады.

Сондықтан талапкерлер Жанабаева Айгуль Васильевна, Жанабаев Асхат Васильевич, Жанабаев Сабит Васильевич, Жанабаев Самат Васильевичтің қайтыс болған әкелерінен қалған жылжымайтын мүлікке мұрагерлері деп тануды сұраған талаптары негізді болып табылады.

Алайда, сот отырысы барысында қайтыс болған В.Жанабаевтың жауапкер М.Картымбетованың тәрбиесінде Сағидулла Елжан Василийұлы атты баласы бары анықталды, бұл мән-жайға қатысты талапкер А.Жанабаева және олардың өкілі дау туғызбай, үлесін анықтауға қарсылықтары жоғын көрсетті, яғни талапкерлер және Е.Сағидулла қайтыс болған В.Жанабаевтың мұрагерлері деп танылып, 20 пайыздан үлестері анықталуға жатады.

Осымен бірге талапкерлер Жанабаева Айгуль Васильевна, Жанабаев Асхат Васильевич, Жанабаев Сабит Васильевич, Жанабаев Самат Васильевич жауапкер М.Картымбетованы Қызылорда қаласы, Войтинцева (қазіргі Сұлтан Сүлейменов) көшесі №58 үй 8 пәтерден шығаруды және кіріп шығуға кедергі жасамауды міндеттеуді сұраған, алайда даулы тұрғын үйде жауапкер М.Картымбетова өзінің тәрбиесінде тұрғын үйге мұрагер Е.Сағидулламен бірге тұрып жатқандықтан, талаптың тұрғын үйден шығару бөлігі негізсіз болып табылады, алайда жауапкер М.Картымбетоваға даулы тұрғын үйге талапкерлердің кіріп шығуына кедергі жасамау міндеттелуге жатады.

Сонымен қатар, талапкерлер А.Нуралин мен З.Жанабаева талап арызбен жүгініп, Жанабаев Самат Васильевичке 30.06.1992 жылғы Қызылорда қаласы әкімінің №559 шешімімен, 13.06.1992 жылғы №724 тұрғын жай ордерімен және 19.03.1994 жылғы №18847 санды пәтерді жекешелендіру шартымен меншік құқығы табысталған құқық белгілейтін құжаттарын және мемлекеттік тіркеуінің күшін жоюды сұраған.

Мұндай талаппен жүгінуіне сілтеме ретінде Қызылорда қаласы, Войтинцева (қазіргі Сұлтан Сүлейменов) көшесі №58 үй 8 пәтер бірінші өздеріне табысталғанын, одан кейін өздеріне белгісіз себептермен қайтыс болған В.Жанабаевтың атына тіркеліп, жекешелендірілгенін көрсеткен.

Сот отырысында А.Нуралинге 05.10.1982 жылғы Халық депутаттары Советінің қалалық исполкомның №485 шешімімен Қызылорда қаласы, Войтинцева (қазіргі Сұлтан Сүлейменов) көшесі №58 үй 8 пәтерге орналасуға ордер берілгені, А.Нуралин мен З.Жанабаеваның арасындағы некелері 24.03.1983 жылы бұзылғаны, осы аралықта 30.06.1992 жылғы қала әкімінің №559 шешімімен Қызылорда қаласы, Войтинцева (қазіргі Сұлтан Сүлейменов) көшесі №58 үй 8 пәтерге қайтыс болған Жанабаев Василий Сагийдуловичке орналасуға ордер берілгені, 24.03.1993 жылы А.Нуралин Ақтөбе облысы, Ақтөбе қаласы, Ы.Алтынсарин көшесі №31 үй 51 пәтерді жекешелендіргеннен кейін 19.03.1994 жылы қайтыс болған В.Жанабаев Қызылорда қаласы, Войтинцева (қазіргі Сұлтан Сүлейменов) көшесі №58 үй 8 пәтерді жекешелендіргені анықталды.

Мұндай тұрғыда бірінші кезекте А.Нуралинге даулы үйге орналасу үшін ғана ордер берілгенін, одан кейін даулы үй бос болғаннан кейін қайтыс болған В.Жанабаевқа орналасуға ордер берілгенін, А.Нуралин Ақтөбе қаласынан басқа үйді жекешелендіргеннен кейін даулы үйді В.Жанабаев жекешелендіргенін ескерсек, А.Нуралин мен З.Жанабаеваның талабы негізсіз болып табылады.

Оның үстіне талапкерлер Жанабаевтардың өкілі М.Мадияров және жауапкер «Қызылорда қаласының әкімдігі» мемлекеттік мекемесінің сенім хат негізінде өкілі Б.Омаров талап қою мерзімі өтіп кеткенін негізге алып, А.Нуралин мен З.Жанабаевалардың қарсы талап арызын қанағаттандырусыз қалдыруды сұрайтындарын көрсетті.

Осы тұрғыда сот отырысында анықталғандай Қызылорда қаласы, Войтинцева (қазіргі Сұлтан Сүлейменов) көшесі №58 үй 8 пәтерде 1996 жылдан бері қайтыс болған В.Жанабаев пен М.Картымбетова тұрып келгені, қарсы талапкер З.Жанабаеваның ол мекен жай бойынша тіркеуде болмағаны, қайтыс болған В.Жанабаев пен қарсы талапкер З.Жанабаева ағайынды екені ескерілуге жатады.

ҚР АК-нің 178 бабының 1 бөлігінде, талап қоюдың жалпы мерзiмi үш жыл болып белгiленедi деп көрсетілген.

Осы заң талабына сай, талапкерлер А.Нуралин мен З.Жанабаеваның талабына қатысты талап қою мерзімінің өтіп кеткені негізге алынуға жатады.

Қазақстан Республикасы АІЖК-нің 65, 66, 81-баптарына сәйкес әр тарап өзінің талаптарының және қарсылықтарының негізі ретінде сілтеме жасайтын мән-жайларды дәлелдеуі тиіс. Дәлелдемелерді тараптар мен іске қатысушы басқа да тұлғалар береді. Істі дұрыс шешу үшін маңызы бар мән-жайларды тараптардың және іске қатысушы басқа да тұлғалардың тараптары мен қарсылықтарының негізінде, материалдық және іс жүргізу құқығының қолданылуға тиіс нормаларын ескере отырып, сот анықтайды. Іс үшін маңызы бар мән-жайлар туралы мәліметтерді қамтитын актілер, құжаттар, іскерлік немесе жеке сипаттағы хаттар жазбаша дәлелдемелер болып табылады.

Алайда, талапкерлер А.Нуралин мен З.Жанабаеваның тарапынан өздерінің көрсетіп отырған талаптарын негіздейтін мән-жайлар мен дәлелдемелерді сотта тапсыра алмады.

ҚР АК-нің 8 бабының 4 бөлігіне сәйкес, азаматтар мен заңды тұлғалар өздерiне берiлген құқықтарды жүзеге асырған кезде адал, парасатты және әдiл әрекет жасап, заңдардағы талаптарды, қоғамның адамгершiлiк қағидаттарын, ал кәсiпкерлер - бұған қоса iскерлiк әдептiлiк ережелерiн сақтауға тиiс. Бұл мiндеттi шарт арқылы алып тастауға немесе шектеуге болмайды. Азаматтық құқық қатынастарына қатысушылардың адал, парасатты және әдiл әрекет жасауы көзделедi.

Сондықтан сот талапкерлер Жанабаева Айгуль Васильевнаның, Жанабаев Асхат Васильевичтің, Жанабаев Сабит Васильевичтің, Жанабаев Самат Васильевичтің талап арызы ішінара, талапкерлер Нуралин Абдуали Кожаевичтің және Жанабаева Зура Сагидуловнаның қарсы талап арызы қанағаттандырусыз қалдыруға жатады деп тұжырымдайды.

ҚР АІЖК-нің 110 бабының талабына сай мемлекеттік баж салығы үшін төлеген шығындар жауапкерден талапкердің пайдасына өндірілуге жатады.

Жоғарыда көрсетілгендердің негізінде және Қазақстан Республикасы АІЖК-нің 217-221 баптарын басшылыққа алып, сот

Ш Е Ш І М Е Т Т І

Талапкерлер Жанабаева Айгуль Васильевнаның, Жанабаев Асхат Васильевичтің, Жанабаев Сабит Васильевичтің, Жанабаев Самат Васильевичтің жауапкер Картымбетова Машаға, Сағидулла Елжан Василийұлына, жеке нотариус Л.Суйеубаеваға қайтыс болған әкелері Жанабаев Василий Сагийдуловичтің мұрагерлері деп танып, Қызылорда қаласы, Сұлтан Сүлейменов көшесі №58 үй 8 пәтер жылжымайтын мүлікке үлестерін 25 пайыз деп белгілеуді, жауапкер М.Картымбетованы Қызылорда қаласы, Сұлтан Сүлейменов көшесі №58 үй 8 пәтерден басқа тұрғын үй берместен шығаруды, тұрғын үйге кіріп шығуға кедергі жасамауды міндеттеуді, жеке нотариустың іс әрекет жасаудан бас тарту туралы 19.01.2015 жылғы қаулысын жарамсыз деп танып, күшін жоюды және сот шығындарын өндіруді сұраған талап арызы ішінара қанағаттандырылсын.

Мұра қалдырушы 10.11.1951 жылы туылған және 05.10.2013 жылы қайтыс болған Жанабаев Василий Сагийдуловичтің мұрасының құрамына кіретін Қызылорда қаласы, Сұлтан Сүлейменов көшесі №58 үй 8 пәтер мұрагерлері 28.07.1970 жылы туылған Жанабаев Самат Васильевичтің, 29.07.1973 жылы туылған Жанабаева Айгуль Васильевнаның, 18.12.1974 жылы туылған Жанабаев Асхат Васильевичтің, 10.11.1977 жылы туылған Жанабаев Сабит Васильевичтің, 21.09.1996 жылы туылған Сағидулла Елжан Василийұлының арасында теңдей, 1/5 (20%) үлесімен бөлініп, мұрагерлері деп танылсын.

Жауапкер Картымбетова Машаға Қызылорда қаласы, Сұлтан Сүлейменов көшесі №58 үй 8 пәтерге мұрагерлерінің кіріп шығуына кедергі жасамау міндеттелсін.

Талаптың қалған бөлігі қанағаттандырусыз қалдырылсын.

Қарсы талапкерлер Нуралин Абдуали Кожаевичтің, Жанабаева Зура Сагидуловнаның жауапкерлер «Қызылорда қаласының әкімдігі» мемлекеттік мекемесіне, Жанабаева Айгуль Васильевнаға, Жанабаев Асхат Васильевичке, Жанабаев Сабит Васильевичке, Жанабаев Самат Васильевичке 30.06.1992 жылғы Қызылорда қаласы әкімінің №559 шешімін, 13.06.1992 жылғы №724 тұрғын жай ордерін және 19.03.1994 жылғы №18847 санды пәтерді жекешелендіру шартын заңсыз деп тануды, Қызылорда қаласы, Вайтинцева көшесі №58 үйде орналасқан 8 пәтердің Жанабаев Василий Сагийдуловичтің жеке меншігіне Қызылорда қаласының Әділет басқармасында тіркеуінің күшін жоюды сұраған қарсы талап арызы қанағаттандырусыз қалдырылсын.

Жауапкер Картымбетова Машадан, Сағидулла Елжан Василийұлынан талапкер Жанабаева Айгуль Васильевнаның пайдасына 3964 (үш мың тоғыз жүз алпыс төрт) теңге мемлекеттік баж алымы өндірілсін.

Шешімге Қызылорда қалалық соты арқылы шешімнің көшірмесі тапсырылған күннен бастап он бес күн ішінде Қызылорда облысының апелляциялық сот алқасына Қазақстан Республикасы азаматтық іс жүргізу кодексінің 334, 335-баптарының талаптары сақтала отырып шағым берілуі немесе наразылық келтірілуі мүмкін.

Төрағалық етуші судья Б.С.Пазылов